**Nota informativă**

**la proiectul Hotărârii Guvernului cu privire la înscrierea obiectelor**

**dreptului de autor și ale drepturilor conexe în Registrul de stat**

**al obiectelor protejate de dreptul de autor și drepturile conexe**

|  |
| --- |
| **1. Denumirea autorului şi, după caz, a participanţilor la elaborarea proiectului**  |
|  Agenția de Stat pentru Proprietatea Intelectuală  |
| **2. Condiţiile ce au impus elaborarea proiectului de act normativ şi finalităţile urmărite**  |
| Dreptul de autor și drepturile conexe reprezintă temelia economică a industriei creative, ce stimulează inovarea, activitatea creativă, investițiile și producția. Aceste drepturi reprezintă un mijloc important pentru asigurarea recompensării activităților din sectorul creativ.În prezent, cadrul normativ național care reglementează dreptul de autor și drepturile conexe, precum și gestiunea acestor drepturi, îl constituie Legea nr. 230/2022 privind dreptul de autor și drepturile conexe (în continuare - *Legea nr. 230/2022*), care a intrat în vigoare, la data de 09.10.2022 și a fost aprobată în vederea armonizării prevederilor legislației din acest domeniu la reglementările acquis-ului comunitar relevant, prin transpunerea unui șir de directive europene din domeniu, oferind astfel un grad ridicat de protecție autorilor și titularilor de drepturi de autor și conexe la nivel național. Legea nr. 230/2022 utilizează o nouă terminologie în raport cu unele proceduri pe care le stabilește, inclusiv în raport cu procedura de înscriere a obiectelor dreptului de autor și ale drepturilor conexe în Registrul de stat al obiectelor protejate de dreptul de autor și drepturile conexe (în continuare – *Registrul de stat*). La moment, acest mecanism, în special condiţiile de depunere a cererii de înregistrare a obiectelor dreptului de autor şi drepturilor conexe, modul de completare a formularului cererii, normele aplicate documentelor ce urmează a fi anexate la cerere şi însăși procedura de înregistrare a obiectelor în Registrul de stat sunt stabilite în Regulamentul cu privire la înregistrarea obiectelor dreptului de autor și drepturilor conexe, aprobat prin Hotărârea Guvernului nr. 89/2012. Conform prevederilor cuprinse în *Dispoziții finale* din Legea nr. 230/2022 *(art. 122 alin. (2) lit. b))*, în termen de 6 luni de la data intrării în vigoare a legii, Guvernul urmează să aducă în concordanță actele sale normative cu actul normativ aprobat, fapt ce implică necesitatea actualizării Regulamentului aprobat prin Hotărârea Guvernului nr. 89/2012. Dat fiind faptul că regulamentul vizat urmează a fi revizuit în ansamblu, s-a propus abrogarea Hotărârii Guvernului nr. 89/2012 și aprobarea de către Guvern a unui nou act normativ, care să reglementeze eficient procedurile regulatorii și să elimine toate lacunele normative existente la moment. Elaborarea hotărârii Guvernului cu privire la înscrierea obiectelor dreptului de autor și ale drepturilor conexe în Registrul de stat al obiectelor protejate de dreptul de autor și drepturile conexe are drept temei prevederile *art. 7 alin. (2) lit. w)* din Legea nr. 114/2014 cu privire la Agenția de Stat pentru Proprietatea Intelectuală și *art. 9 alin. (7)* și *alin. (10)* din Legea nr. 230/2022, fiind o măsură indispensabilă asigurării implementării Legii nr. 230/2022, respectiv funcționalității sistemului de protecție a dreptului de autor și drepturilor conexe reglementat de aceasta. Principalii beneficiari ai inițiativei în cauză sunt autorii și titularii dreptului de autor și drepturilor conexe, care doresc să își înscrie obiectele dreptului de autor și drepturilor conexe în Registrul de stat. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene**  |
| Proiectul Hotărârii Guvernului nu are drept scop armonizarea legislației naționale cu legislaţia Uniunii Europene.  |
| **4. Principalele prevederi ale proiectului şi evidenţierea elementelor noi** În conformitate cu prevederile *art. 9* din Legea nr. 230/2022, autorul sau titularul dreptului de autor asupra unei opere publicate sau nepublicate poate să o înscrie în Registrul de stat, în decursul termenului de protecție a dreptului de autor. Înscrierea operelor în Registrul de stat este facultativă, nu conferă drepturi și se efectuează de AGEPI în conformitate cu regulamentul aprobat de către Guvern.Astfel, prin *proiectul hotărârii de Guvern cu privire la înscrierea obiectelor dreptului de autor și ale drepturilor conexe în Registrul de stat al obiectelor protejate de dreptul de autor și drepturile conexe* se propune:- aprobarea Regulamentului cu privire la înscrierea obiectelor dreptului de autor și ale drepturilor conexe în Registrul de stat al obiectelor protejate de dreptul de autor și drepturile conexe (în continuare - *Regulament*), care va stabili condiţiile de depunere a cererii de înscriere a obiectelor dreptului de autor şi ale drepturilor conexe, modul de completare a formularului cererii, normele aplicate documentelor ce urmează a fi anexate la cerere, procedura de înscriere a obiectelor în Registrul de Stat, precum și alte proceduri conexe înscrierii;- abrogarea Hotărârii Guvernului nr. 89/2012 pentru aprobarea Regulamentului cu privire la înregistrarea obiectelor dreptului de autor și drepturilor conexe.În esență, mecanismul de înscriere a obiectelor dreptului de autor și ale drepturilor conexe în Registrul de stat, reglementat de proiectul Regulamentului, implică următoarele etape distincte:* solicitarea de către autorii sau titularii dreptului de autor și drepturilor conexe a înscrierii în Registrul de stat a obiectelor dreptului de autor și ale drepturilor conexe, prin depunerea la AGEPI a unei cereri, completată pe un formular-tip, la care se anexează actele confirmative necesare înscrierii;
* examinarea corectitudinii depunerii cererii și documentelor anexate și îndeplinirii de către acestea a condițiilor formale stabilite în vederea considerării cererii complete, notificarea solicitanților în cazul depistării iregularităților și acordarea termenului pentru remedierea acestora;
* examinarea îndeplinirii cererii și documentelor anexate condițiilor de conținut stabilite în vederea înscrierii obiectelor dreptului de autor și ale drepturilor conexe în Registrul de stat;
* înscrierea obiectelor dreptului de autor și ale drepturilor conexe în Registrul de stat, eliberarea adeverinței privind înscrierea, după caz, respingerea înscrierii prin emiterea deciziei de respingere.

Subsidiar, procedurii de înscriere în Registrul de stat, Regulamentul stabilește normele ce reglementează procedurile de retragere a cererii, de rectificare/modificare a datelor înscrise în Registrul de stat, precum și norme ce stabilesc conținutul și modul de ținere și gestiune a registrului menționat. Reglementările propuse prin proiectul Regulamentului au scopul de a asigura claritatea procedurilor instituite, specificarea expresă a condițiilor necesare înscrierii operelor în Registrul de stat, stabilirea concretă a acțiunilor și termenelor de realizare a acestora, în strictă conformitate cu prevederile Codului administrativ al Republicii Moldova.  |
| **5. Fundamentarea economico-financiară**  |
| Proiectul Hotărârii Guvernului nu implică cheltuieli financiare din partea statului.  |
| **6. Modul de încorporare a actului în cadrul normativ în vigoare**  |
| Prezentul proiect se încadrează perfect în cadrul normativ în vigoare și nu există necesitatea de modificare a cadrului legal conex. |
| **7. Avizarea şi consultarea publică a proiectului** |
| În conformitate cu prevederile art. 8 lit. a) și art. 9 alin. (1) și (2) din Legea nr. 239/2008 privind transparenţa în procesul decizional, la data de 21.09.2022, Agenția de Stat pentru Proprietatea Intelectuală a publicat anunțul despre inițierea elaborării acestui proiect, fiind invitați toți subiecții interesați să înainteze propuneri corespunzătoare în acest sens (https://agepi.gov.md/ro/news/agepi-ini%C8%9Biaz%C4%83-elaborarea-proiectului-regulamentului-cu-privire-la-%C3%AEnscrierea-obiectelor). Proiectul este plasat pe pagina web oficială a AGEPI [www.agepi.gov.md](http://www.agepi.gov.md) la compartimentul *„Transparenţa/Consultări publice/[Proiecte de acte normative (DAC)](https://agepi.gov.md/ro/projects/proiecte-de-acte-normative-dac)*”, precum şi pe [www.particip.gov.md](http://www.particip.gov.md). De asemenea, proiectul urmează a fi supus avizării şi consultării publice în conformitate cu procedura stabilită prin Legea nr. 100/2017 cu privire la actele normative.  |
| **8. Constatările expertizei anticorupție** |
| Proiectul urmează a fi supus expertizei anticorupţie în conformitate cu procedura stabilită în Legea nr. 100/2017 cu privire la actele normative. |
| **9. Constatările expertizei de compatibilitate** |
| Proiectul Hotărârii Guvernului nu conține norme privind armonizarea legislației naționale cu legislația Uniunii Europene. |
| **10. Constatările expertizei juridice** |
| Proiectul urmează a fi supus expertizei juridice în conformitate cu procedura stabilită în Legea nr. 100/2017 cu privire la actele normative. |
|   |

**Eugeniu RUSU,**

**Director General**

**al Agenţiei de Stat pentru**

**Proprietatea Intelectuală**